Κανονισμός (ΕΚ) αριθ. 1385/2003 της Επιτροπής

της 1ης Αυγούστου 2003

σχετικά με τον καθορισμό ποσοτήτων για την εισαγωγή μπανανών στην Κοινότητα για το τέταρτο τρίμηνο του 2003, στο πλαίσιο των δασμολογικών ποσοστώσεων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕOΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας(1), όπως τροποποιήθηκε τελευταία από τον κανονισμό (ΕΚ) αριθ. 2587/2001(2), και ιδίως το άρθρο 20,

Εκτιμώντας τα ακόλουθα:

(1) Με τον κανονισμό (ΕΚ) αριθ. 896/2001 της Επιτροπής(3) έχουν θεσπιστεί λεπτομερείς κανόνες για την εφαρμογή του κανονισμού (ΕOΚ) αριθ. 404/93 όσον αφορά το καθεστώς εισαγωγής μπανανών στην Κοινότητα, όπως τροποποιήθηκε από τον κανονισμό (ΕΚ) αριθ. 1303/2003(4). Είναι απαραίτητο να καθοριστούν οι ποσότητες που είναι διαθέσιμες για εισαγωγή κατά τη διάρκεια του τελευταίου τριμήνου του 2003 στο πλαίσιο των δασμολογικών ποσοστώσεων που προβλέπονται στο άρθρο 18 του κανονισμού (ΕOΚ) αριθ. 404/93.

(2) Θα πρέπει να προσδιοριστούν για το τέταρτο τρίμηνο του 2003 οι διαθέσιμες ποσότητες για εισαγωγή στο πλαίσιο των δασμολογικών ποσοστώσεων A/B και Γ, λαμβανομένων υπόψη, αφενός, του όγκου των δασμολογικών ποσοστώσεων που προβλέπονται στο άρθρο 18 του κανονισμού (ΕOΚ) αριθ. 404/93 και, αφετέρου, των αδειών εισαγωγής που έχουν εκδοθεί για τα πρώτα τρία τρίμηνα του 2003.

(3) Δεδομένου ότι ο παρών κανονισμός πρέπει να εφαρμοστεί πριν από την έναρξη της περιόδου υποβολής των αιτήσεων για τη χορήγηση άδειας για το τέταρτο τρίμηνο του 2003, θα πρέπει να τεθεί αμέσως σε ισχύ.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανάνας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για το τέταρτο τρίμηνο του 2003, οι διαθέσιμες ποσότητες για εισαγωγή, στο πλαίσιο του καθεστώτος των δασμολογικών ποσοστώσεων εισαγωγής μπανάνας, καθορίζονται στο παράρτημα του παρόντος κανονισμού.

2. Για το τέταρτο τρίμηνο του 2003, οι αιτήσεις αδειών εισαγωγής στο πλαίσιο των δασμολογικών ποσοστώσεων A/B και Γ:

α) οι οποίες υποβάλλονται από παραδοσιακό εμπορευόμενο δεν μπορούν να αφορούν ποσότητα που υπερβαίνει τη διαφορά μεταξύ της ποσότητας αναφοράς, η οποία έχει καθοριστεί σύμφωνα με τα άρθρα 4 και 5 του κανονισμού (ΕΚ) αριθ. 896/2001 και των συνολικών ποσοτήτων που αφορούν τις άδειες εισαγωγής που έχουν εκδοθεί για τα τρία πρώτα τρίμηνα του 2003·

β) οι οποίες έχουν υποβληθεί από μη παραδοσιακό εμπορευόμενο δεν μπορούν να αφορούν ποσότητα που υπερβαίνει τη διαφορά μεταξύ της ετήσιας ποσότητας που έχει καθοριστεί και κοινοποιηθεί στον επιχειρηματία σύμφωνα με το άρθρο 9 παράγραφος 3 του κανονισμού (ΕΚ) αριθ. 896/2001 και του συνόλου των ποσοτήτων που καλύπτονται από τις άδειες εισαγωγής που εκδόθηκαν για τρία πρώτα τρίμηνα του 2003.

Οι αιτήσεις για τις άδειες εισαγωγής πρέπει να συνοδεύονται από αντίγραφο της άδειας (των αδειών) εισαγωγής που έχουν χορηγηθεί στον εμπορευόμενο κατά τα προηγούμενα τρίμηνα του 2003.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Αυγούστου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 47 της 25.2.1993, σ. 1.

(2) ΕΕ L 345 της 29.12.2001, σ. 13.

(3) ΕΕ L 126 της 8.5.2001, σ. 6.

(4) ΕΕ L 185 της 24.7.2003, σ. 5.

ΠΑΡΑΡΤΗΜΑ

Διαθέσιμες ποσότητες μπανάνας ανά δασμολογική ποσόστωση και κατηγορία εμπορευομένων για το τέταρτο τρίμηνο του 2003

>ΘΕΣΗ ΠΙΝΑΚΑ>